Ootoya ร้านอาหารญี่ปุ่นในเครือเซ็นทรัล สูตรต้นตำรับจากญี่ปุ่นแท้ๆที่ตอนนี้มีกว่า 30 สาขาตามห้างชื่อดังหลายๆแห่งในประเทศไทย วันนี้ผมมาทานร้านนี้ที่เซ็นทรัลปิ่นเกล้าครับ คิวร้านนี้เยอะพอสมควรในช่วงค่ำๆของทุกๆวันหยุดสุดสัปดาห์แบบนี้ เมนูประจำที่จะมารีวิววันนี้ก็คือ Katsu Toji เมนูหมูทอดในน้ำซอสสูตรพิเศษของ Ootoya ราดด้วยไข่ไก่ เมนูนี้ไม่เคยทำให้ผมผิดหวังครับรวมถึงวันนี้ที่มาทานด้วยครับ การบริการลูกค้าที่สาขานี้ก็ถือว่าดีมากๆ พนักงานในร้านค่อนข้างเยอะ คอยเติมน้ำและถามถึงอาหารอยู่ตลอดเวลา โดยรวมแล้วประทับใจเมนูนี้และที่สาขานี้มากครับ

[การเดินทาง]
ร้านนี้ตั้งอยู่ที่ชั้น 5 บนห้างเซ็นทรัลปิ่นเกล้าตรงข้ามกับ Food Court และอยู่ใกล้ๆกับ Sukishi Buffet  เลยครับ ถ้าขึ้นบันไดเลื่อนมาจากโซน IT ก็จะเจอร้านนี้พอดิบพอดีครับ

[บรรยากาศ/การบริการ]
ร้านนี้ไม่ได้ใหญ่โตอะไรมากครับ ดังนั้นถ้ามาทานช่วงเย็นๆของวันหยุดสุดสัปดาห์หรือวันหยุดนักขัตฤกษ์แล้วอาจจะต้องรอคิวนิดหน่อยครับ สาขานี้มีทั้งโต๊ะธรรมดาและแบบญี่ปุ่นนะครับ ถ้าอยากนั่งทานแบบญี่ปุ่นก็ลองขอจากทางพนักงานดูครับ ในด้านการบริการสาขานี้ทำได้ดีมากครับ พนักงานทุกคนดูยิ้มแย้มใส่ใจในการบริการตลอดเวลา คอยถามถึงอาหาร คอยเติมน้ำรีฟิว คอยถามว่าต้องการอะไรเพิ่มเติมหรือไม่ ใส่ใจดีมากครับ

[รสชาติอาหาร]
วันนี้จะมารีวิวเซตเมนู Katsu Toji (289 บาท) เป็นหลักนะครับ ปกติมาทานที่นี่ส่วนใหญ่ก็จะสั่งเมนูนี้เพราะว่าอร่อยมากจริงๆครับ ในวันนี้โดยรวมก็ประทับใจมากอีกเช่นกันครับ
- Katsu Toji เสิร์ฟมาตอนที่ยังร้อนมาก น้ำยังเดือดปุดๆถึงโต๊ะกันเลยทีเดียวครับ น้ำซอสของทางร้านก็ยังคงอร่อยมาก ทงคัตสึสันนอกก็อมน้ำซอสได้อย่างพอดีเป๊ะๆ ไข่ไก่ที่ใส่มาเพิ่มก็อร่อยมากครับ โดยรวมแล้วความประทับใจในเมนูนี้ก็ต้องยกให้เต็มเลยครับ (5/5)
- ข้าวเปล่า อย่างที่หลายๆคนทราบครับ ร้านนี้สามารถเติมข้าวเปล่าได้ไม่อั้นนะครับ ใครที่รู้สึกว่าข้าวน้อยเกินไปหน่อยก็สามารถขอเพิ่มจากพนักงานได้โดยไม่เสียเงินเพิ่มครับ วันนี้ทางร้านทำข้าวเปล่าออกมาได้ไม่ค่อยโอเคเท่าไรครับ ออกแข็งไปนิดนึงไม่แน่ใจว่าเป็นเพราะโดนลมมากไปหน่อยหรือเปล่า แต่พอโรยพริกป่นนิดหน่อยแล้วทานกับ Katsu Toji แล้วอร่อยขึ้นมาเลยทีเดียวครับ (3/5)
- ไข่ตุ๋น เมนูนี้ก็ไม่เคยทำให้ผิดหวังครับ ในไข่ตุ๋นมีเนื้อไก่ชิ้นเล็กๆใส่มาให้ด้วยครับ ไข่ตุ๋นเนื่อนวลๆ หอมๆ ทานก่อนทานเมนูหลักแล้วอร่อยมากครับ (5/5)
- แตงกวาดอง ผมไม่ได้ทานนะครับ
- ซุปมิโซะ ชอบมากครับ ในซุปมีเผือกก้อนๆใส่มาให้ด้วย ซดดื่มหลังจากกิน Katsu Toji เสร็จ ถือว่าเป็นการกินปิดเซตได้อย่างอร่อยมากครับ (4/5)

นอกจากเมนู Katsu Toji แล้ววันนี้ยังได้ลองชิม หมูทอดราดซอสมิโซะ (ราคาเซตอยู่ที่ 299 บาท) ซอสมิโซะเหนียวๆหอมๆออกเค็มๆหวานๆราดบนทงคัตสึ กินกับข้าวญี่ปุ่นร้อนๆอร่อยมากเช่นกันครับ (5/5)

[ความคุ้มค่า]
เซตเมนูร้านนี้ถือว่าราคาปานกลางนะครับ ไม่แพงมากเกินไป แต่เมื่อเทียบกับปริมาณของเมนูที่ใหญ่มากที่นำมาเสิร์ฟแล้วผมคิดว่าเมนูนี้ไม่ได้แพงเลยครับ ยิ่งถ้านับความอร่อยเข้าไปด้วยแล้วอีกต้องถือว่าคุ้มค่ามากๆครับ 

สำหรับลูกค้าบัตรเครดิตธนาคารกรุงเทพตอนนี้ทางร้านมีโปรโมชั่นอยู่นะครับ อย่าลืมแจ้งพนักงานตอนคิดเงินด้วยนะครับ
- ทาน 200-800 บาท ลด 10% (ผมได้ลดแค่ 10% ครับเพราะว่าทานกันสองคนตกห้าร้อยกว่าบาท)
- ทาน 800 บาทขึ้นไป ลด 15%
- ใช้แต้มแลกเท่ายอดกิน ลดเพิ่ม 15% 
ถ้าใช้บัตรเครดิตธนาคารกรุงเทพจ่ายก็จะได้ลุ้นสิทธิ์แพคเกจทัวร์ญี่ปุ่นอีก 5 รางวัลด้วยครับ กรอกไปเหมือนกันแต่คิดว่าคงไม่ได้หรอก ฮ่าๆ

สรุปแล้วร้านนี้อาหารอร่อย บริการดีเยี่ยม คุ้มค่าราคาครับ 